Složna braća kuću grade – najbolji je opis stanara 17-katnog nebodera na Trešnjevci pokraj Doma sportova koji su odlučili smanjiti račune i živjeti u energetski učinkovitoj zgradi. Prije nekoliko dana dogovorili su obnovu fasade, što za rukom ne polazi ni mnogim sugrađanima u znatno manjim zgradama, a koliko je pothvat značajan, pokazuje to što je cijena projekta veća od milijun kuna.

Zovu radi savjeta

Skela se već montira, dio nebodera zaklonjen je ispod zaštitnog platna, pa predstavnici stanara Dunji Mihelj telefon svakodnevno zvoni.

– Zovu me predstavnici stanara iz svih dijelova grada i pitaju kako smo se uspjeli dogovoriti. Iz iskustva znaju da investicija nije mala pa mnogi često naiđu na otpor te odustanu od ulaganja – kazala je Mihelj, te dodala da u njihovu neboderu potpora sedamdeset suvlasnika nije bila upitna, no procedura nije bila ni jednostavna ni brza.

– Da bismo dobili kredit, morali smo naručiti elaborat o energetskoj učinkovitosti zgrade u kojem se nabrajaju svi nedostaci koje trebamo otkloniti da bismo mogli dobiti potvrdu – rekla je Mihalj.

Potvrda o energetskoj učinkovitosti važno je dobiti jer će se tada stanarima petnaest posto kredita otplatiti iz fondova Europske unije. No, da bi kredit bio što povoljniji, predstavnica je čekala odluku Vlade iz lipnja kojom Hrvatska banka za obnovu i razvoj može kreditirati i privatne zahvate kao što je obnova fasade.

Uz to, trebala je i preko upravitelja, Gradsko stambenog komunalnog gospodarstva, za kredit dobiti i jamčevinu Zagrebačkog holdinga.

Zamijenili i sve prozore

– Nakon svega smo sami raspisali javni natječaj. Javilo se 10 tvrtki, a izabrali smo najpovoljniju, ali kvalitetnu ponudu – rekla je Mihelj. Umjesto klasične obnove stiroporom, za fasadu su odabrali kamenu vunu koja je i obvezna za sve građevine više od 20 metara jer ne gori u slučaju požara.

Jedino u čemu se stanari još nisu složili jest boja fasade, pa su najavili i skori sastanak o toj temi.

Na sličan način prije nekoliko godina cijeli neboder dobio je i nove prozore koji čine velik dio njegova pročelja. Da bi dobili otplatu na rate i nižu cijenu, naručili su ih svi stanari, a iako ih još otplaćuju, nisu se bojali nove investicije.

Tako uz pričuvu od 2,7 kuna po četvornom metru, svaki stanar otplaćuje i ratu kredita. Neboder je visok šezdeset metara, a izgrađen je 1965. godine. Nazvan je po graditelju Grgi Jeliniću – Toranj Jelinić.